હદયમાં ધરબાએલો સાહિત્યનો શોખ આજે આ ઉમરે આ નિવૃત્તિ કાળમાં આંતરિક આનંદ અને સંતોષ સાથે સમય સારી રીતે પસાર કરવામાં ખુબ કામ લાગ્યો છે. મને જાણતા ઘણા સ્નેહીજનોને ખબર હશે કે અમદાવાદના ધરતી માસિકમાં અને ન્યુયોર્કથી પ્રગટ થતા જાણીતા સાપ્તાહિક ગુજરાત ટાઈમ્સમાં અને અન્યત્ર મારા લેખો,કાવ્યો વી. ઘણા વર્ષોથી પ્રકાશિત થાય છે.એ બધી આજ સુધીની પ્રસિદ્ધ અને અપ્રસિદ્ધ સાહિત્યિક સામગ્રી મારી ફાઈલમાં એકત્રિત છે. આ ઉપરાંત કોઈ જગ્યાએ હજુ મોકલાઈ ન હોય એવી પુષ્કળ હસ્તલિખિત સ્વરચિત સામગ્રી અને મનગમતા સુવાક્યો,અવતરણો વિગેરેથી મારી નોટબુકો ભરેલી પડી છે.